b'\n_START_ARTICLE_\nSonbef\n_START_SECTION_\nIdentiteta\n_START_PARAGRAPH_\nMed egiptologi \xc5\xa1e vedno potekajo razprave o tem, ali je Sekemkare Sonbef isti faraon kot Sekemkare Amenemhet V., \xc4\x8detrti vladar Trinajste dinastije. Sonbef je sebe resni\xc4\x8dno imenoval Amenemhet Sonbef, kar je lahko dvojno ime, lahko pa se bere kot Amenemhetov sin Sonbef. Ryholt in Baker v slednjem vidita dokaz, da je bil sin Amenemheta IV. in brat Sobekhotepa I., ustanovitelja Trinajste dinastije. Z njima se strinja tudi J\xc3\xbcrgen von Beckerath Ryholt in Baker trdita tudi to, da je med njima vladal enodnevni faraon Nerikare, von Beckerath pa, da je med njima vladal Pantjeni. Detlef Franke in Stephen Quirke v nasprotju z njimi trdita, da sta bila Amenemhet V. in Sonbef ista oseba. Dvojna imena so bila v predvsem v pozni Dvanajsti in Trinajsti dinastiji dokaj pogosta.\n_START_SECTION_\nDokazi\n_START_PARAGRAPH_\nSonbef je kot "Sekemkare [Amenemhet Sonbe]f" omenjen v 6. vrstici 7. kolone Torinskega seznama kraljev. \xc4\x8cetudi je kot vladar Trinajste dinastije vladal iz Ititavija v Fajumu, so edine primarne dokaze o njem odkrili na jugu v Tebah. Mednje spadajo skarabejski pe\xc4\x8datnik neznanega izvora, valjast pe\xc4\x8datnik  iz Amherstove zbirke, ki je zdaj v Metropolitan Museum of Art, in dva popisana kamnita bloka iz El-Toda, na katerih je zapisan kot  Sekemkare. Njemu se pripisujeta tudi dva zapisa o vodostaju Nila. Prvi je iz Askuta iz tretjega leta njegovega vladanja, drugi pa iz Semne v Nubiji iz \xc4\x8detrtega leta njegovega vladanja. Njemu se pripisuje tudi zelo po\xc5\xa1kodovan zapis iz Semne, datiran v peto leto njegovega vladanja. Zapisi o stanju Nila so nekoliko sporni, ker je imel priimek Sekemkare tudi Amenemhet V. Egiptolog in arheolog Stuart Tyson Smith jih je sprva pripisal Sonbefu, kasneje pa je spremenil mnenje in jih pripisal Amenemhetu V.'